<classify> MAMLAKA ya Mapato nchini TRA imezitaja taasisi tisa za serikali zilizopata samani za vifaa vilivyokuwa katika makontena 20 ya Mkuu wa Mkoa wa Dar es Salaam, Paul Makonda.Makontena hayo ambayo yalikuwa na samani mbalimbali za ofisi za walimu zikiwemo meza, viti na mbao za kuandikia zenye thamani ya Sh bilioni 1.2 zilizodaiwa kuingizwa nchini na Makonda zikitokea nchini Marekani kwa ajili ya ofisi za walimu katika mkoa huo.Makontena hayo yaliingia katika Bandari ya Dar es Salaam Februari, mwaka huu na kupokelewa na Mkuu wa Mkoa huo ambapo alitakiwa kuyalipia kodi na kudaiwa kushindwa kufanya hivyo na kusababisha mali zilizokuwemo kupigwa mnada mara kadhaa lakini zilikosa wanunuzi kutokana na wateja kushindwa kufikia bei iliyowekwa.Akizungumza na gazeti hili jana, Mkurugenzi wa Huduma na Elimu kwa Mlipakodi wa TRA, Richard Kayombo alisema, mamlaka hiyo imegawa thamani zilizokuwa katika makontena hayo kwa ofisi za serikali ambazo zilituma maombi katika mamlaka hiyo.Akizitaja taasisi hizo Kayombo ni ofisi za Mkoa za Songwe, Tabora, Katavi na Ofisi za Wilaya za Masasi, Nanyumbu, Tandahimba, Kilwa, Geita na Idara ya Uhamiaji.Alisema samani hizo zimegawiwa baada ya mamlaka hiyo kutoa notisi kwa muhusika wa makontena hayo ambaye ni Mkuu wa Mkoa wa Dar es Salaam na kufanya minada mitatu ambayo haikupata wanunuzi na kisheria baada ya hatua hizo TRA inaweza kuyagawa kwa taasisi za serikali zikiwemo shule, hospitali na halmashauri.Ni kweli tumegawa samani zilizokuwepo katika makontena hayo na tumegawa kulingana na maombi yalivyowasilishwa kwetu, aliyeomba wa kwanza amepata na tumegawa kwa mujibu wa sheria na taratibu za nchi, alisema Kayombo.  <topic>: KITAIFA 